**Themâu: Amy Carmichael; helpu eraill; elusennau**

*(addas ar gyfer Diwrnod Cenedlaethol y Merched – Mis Mawrth bob blwyddyn)*

**Sleid 1:** Amy Carmichael / blodyn lotus – blodyn cenedlaethol India

Dyma lun o Amy Carmichael. Fe’i ganwyd hi yng Ngogledd Iwerddon yn 1867.

**Sleid 2:** Map

Dyma fap yn dangos Cymru a Gogledd Iwerddon. Fe welwch chi hefyd le bach o’r enw Millisle.

**Sleid 3:** Millisle

Lle bach iawn ydy Millisle heddiw - ac roedd o’n llai byth 100 mlynedd yn ôl. Yn y pentre’ bach yma yn 1867 ganwyd Amy Carmichael. Yn 13 oed daeth Amy yn Gristion ac fe wnaeth hi gymryd diddordeb mawr mewn helpu plant a mamau tlawd. Roedd hi’n mynd i’r slymiau yn Belfast ac yn trio gwella bywydau’r merched yno. Roedd hi’n eu helpu yn ymarferol ac yn darllen storïau o’r Beibl iddyn nhw.

Ond doedd hynny ddim yn ddigon - roedd hi’n teimlo bod Duw yn dweud wrthi am fynd i’r India. Mewn byd heb awyrennau, na ffonau, roedd hyn yn golygu y byddai Amy’n colli cysylltiad gyda’i theulu. Roedd y fordaith hefyd yn hir a pheryglus, a doedd hi ddim yn gwybod beth fyddai’n ei disgwyl hi pan gyrhaeddai India. Ond fe roedd hi’n benderfynol, ac i ffwrdd yr aeth hi, i Tamil Nadu yn Ne India.

**Sleid 4:** India, map

Ond doedd ganddi fawr ddim syniad be oedd hi’n mynd i wneud yno. Yr unig beth oedd hi’n gwybod oedd bod hi’n bendant eisiau dysgu’r bobl am gariad Iesu Grist.

Fe gyrhaeddodd Amy Dohnavur , yn Tamil Nadu. Mae India yn **bell** iawn o Gymru, ac mae o’n le **gwahanol** iawn ym mhob ffordd. Mae India yn wlad **ENFAWR** - gyda 1.25.biliwn o bobl, o’i gymharu â’r 3 miliwn o bobl sy’n byw yng Nghymru.

Mae ’na **416** gwaith mwy o bobl yn byw yn India nac sy’n byw yng Nghymru.

Mae’n bwysig cofio bod India yn **wahanol iawn** i Gymru ac i Ogledd Iwerddon yn ein hoes ni. Mae India fel byd arall o hyd ac roedd y gwahaniaethau’n fwy byth ganrif yn ôl. Sut oedd o’n bosibl i Amy Carmichael wneud gwahaniaeth mewn gwlad mor fawr?

**Sleid 5:** Eliffant wrth ddrws y deml.

Un diwrnod yn 1901 dyma Amy’n cyfarfod merch ifanc saith oed o’r enw Preena.

 Roedd mam Preena wedi ei gwerth hi i’r offeiriaid Hindu yn y deml. Roedd hi’n gaethferch ac roedd hi’n cael ei thrin yn greulon iawn, iawn.

Llwyddodd Preena i ddianc o’r deml. Roedd hi wedi dianc unwaith o’r blaen, ond fe gafodd ei dal, ac fel cosb fe losgwyd cledrau (palms) ei dwylo hi nes oedden nhw’n ddu. Ond fe redodd Preena i ffrwd eilwaith am fod bywyd mor ofnadwy yn y deml. Fe welwch chi lun o’r deml gydag eliffant yn sefyll yn y drws.

**Sleid 6:** yr adnod isod

Sylweddolodd Amy mai i achub plant fel Preena ’roedd hi wedi cael ei hanfon i India. Roedd hi’n gyfarwydd iawn ag adnodau o’r Beibl oedd yn dweud,

 *“Gadewch i'r plant bach ddod ata i. Peidiwch â'u rhwystro, am mai rhai fel nhw sy'n derbyn teyrnasiad yr Un nefol.” (Mathew 19:14)*

Doedd Amy ddim eisiau i ferched gael eu prynu a’u gwerthu a’u cam-drin yn rhywiol, yn gorfforol, na’n emosiynol.

**Sleid 7, 8, 9:** Lluniau rhai o’r plant a achubwyd. (Cliciwch i newid y sleid pan welwch chi\*)

O’r diwrnod hwnnw ymlaen fe benderfynodd Amy ei bod am achub merched ifanc oedd yn cael eu gwerthu, neu eu gadael gan eu rhieni. Dyma lun rai ohonyn nhw yn Donhavur.\*\*\* (oedi i’r lluniau gael eu gweld)

Heb Amy a’r gwaith wnaeth hi ei ddechrau yn Donhavur byddai cannoedd ar gannoedd o ferched ifanc wedi marw. Fe wnaeth Amy yn sicr bod ganddi loches ar eu cyfer. Yn ystod y ganrif sydd wedi mynd heibio mae 1,875 o ferched wedi cael eu hachub o sefyllfaoedd peryglus iawn, ac wedi dod yn rhan o deulu cariadus Dohnavur. Mae cannoedd o ferched a fagwyd yn Dohnavur bellach yn gweithio mewn llawer o wahanol swyddi ledled India, ac ar draws y byd.

**Sleid 10:** Donhavur heddiw

Mae’r gwaith a ddechreuwyd gan Amy Carmichael yn parhau hyd heddiw. Dyma lun o Donhavur heddiw.

Gan fod teulu Donhavur wedi tyfu, fe dyfodd gweithgareddau’r elusen hefyd. Erbyn heddiw mae yno feithrinfeydd, cartrefi, ysgolion ar gyfer plant o bob oed; fferm laeth; tiroedd reis, ffrwythau a gerddi llysiau; adrannau ar gyfer teilwra a choginio; golchdai, gweithdai, a swyddfeydd adeiladu gyda thimoedd o adeiladwyr, seiri coed a thrydanwyr. O'r cychwyn bychan, sef un wraig ufudd ac un plentyn bach, datblygwyd Donhavur yn llwyddiannus.

**Sleid 11:** Deintyddfa

Yn Donhavur mae yna ddeintyddfa fel rhan o’r gwasanaeth iechyd maen nhw’n gynnig. Enw’r ysbyty sy’n cael ei redeg gan yr elusen ydy *Parama Suha Salai*, sy'n golygu, ‘Lle o iachau nefol’, yn Tamil. Mae’n gofalu am 40,000 o bobl bob blwyddyn.

Mae ysbyty Donhavur yn trio rhoi gofal meddygol am ddim i bobl na allant fforddio dalu amdano, ac maen nhw’n ceisio rhoi triniaeth rad i bawb sy’n gallu cyfrannu rhywfaint tuag at y gost.

**Sleid 12:** Merched hapus

Eto yn Donhavur mae yna ysgol a chartref i ferched sydd wedi cael eu gadael neu eu gwrthod gan eu rhieni am wahanol resymau.

**Sleid 13:** Mwy o ferched hapus

Mae yna Ysgol i ferched hŷn hefyd, sy’n rhoi cyfle iddyn nhw gael hyfforddiant ar gyfer gwaith.

**Sleidiau** **14, 15, 16** (Cliciwch ar y \*)

Mae’r elusen yn ceisio tyfu bwyd eu hunain ac yn ffermio’r tir i’w gadw’n ffrwythlon. \*Dyma gaeau reis; caeau’n cael eu dyfrio\* a rhai o’r gwartheg\* sydd ar y fferm laeth.

**Sleid 17:** Merched hapus

Elusen Gristnogol ydy Donhavur ac maen nhw bob amser yn dweud wrth y bobl a’u teuluoedd am Iesu Grist. Ei ffydd Gristnogol wnaeth wahaniaeth i fywyd Amy Carmichael, ac wrth ddweud wrth bobl eraill am Iesu, fe wnaeth Amy Carmichael newid un rhan o India er gwell ac achub cannoedd o fywydau.

**Sleid 18:** Amma

Ar ôl iddi gyrraedd India aeth Amy byth yn ôl i Ogledd Iwerddon. Treuliodd weddill ei hoes yn brwydro i gadw merched ifanc yr ardal, a rhai bechgyn, yn ddiogel. Doedd hi ddim eisiau bedd traddodiadol felly rhoddwyd ‘*birdbath*’ yn yr ardd i gofio amdani gyda’r gair ‘Amma’, sef mam, wedi ei ysgrifennu arno. I’r merched yn Donhavur hi oedd yr unig fam oedden nhw wedi ei gael.

**Sleid 19:** Amy

**Gweddïwn:** Ein Tad, diolch i ti am ffydd Gristnogol Amy. Diolch am ei hanfon hi i India i wneud cymaint o wahaniaeth i fywydau cannoedd o ferched ifanc. Diolch bod y gwaith yno’n parhau i fod yn llwyddiannus. Mae’r hanes yn rhoi gobaith i bob un ohonon ni fod posib gwneud daioni yn wyneb drygioni. Does dim byd yn amhosibl gyda Duw. Roedd yr her yn fawr ond fe lwyddodd Amy i greu hafan ddiogel yn wyneb gelyniaeth gref. Helpa ni i roi yn hael tuag at achosion da. Amen